5 Springbokke in Wêreldrugby se Droomspan | Netwerk24
5 Springbokke in Wêreldrugby se Droomspan
Die Bok-vleuel Makazole Mapimpi nadat hy verlede maand een van sy twee drieë teen Skotland gedruk het. Die drieëvraat is een van vyf Springbokke wat Woensdag in Wêreldrugby se Droomspan van die Jaar ingesluit is. Foto: Gallo Images
Wêreldrugby is om 'n verskeidenheid redes nie tans in Suid-Afrikaanse rugbyondersteuners se goeie boekies nie, maar sal darem 'n bietjie meer liefde van ons hoek van die aarde kry nadat hulle Woensdag hul Droomspan van die Jaar aangewys het.
Suid-Afrika het die grootste verteenwoordiging van almal in dié span, met vyf Springbokke – Malcolm Marx, Eben Etzebeth, Siya Kolisi, Lukhanyo Am en Makazole Mapimpi – in die vyftiental.
Marx bevind hom in die uitsoekgroep ondanks die feit dat hy vanjaar in elke toets buiten een as plaasvervanger diens gedoen het. Sy insluiting erken die feit dat die Bokke se begin-voorry en "Bomb Squad"-voorry basies twee dele van een uiters doeltreffende eenheid is. Marx het die oog hierdie seisoen gevang met sy skrumwerk, sy lynstaan-ingooie, sy uitmuntende baljag-vermoë en sy effektiwiteit aan die agterkant van die rolmale.